Derfor vil mange føde ved Bærum sykehus: I fem måneder fremover har de inntakstopp
Mange kvinner ønsker å føde ved det nye tilbudet Luna ved Bærum sykehus. Pågangen er så stor at fødeavdelingen ved sykehuset ikke kan ta imot flere før i oktober. Etter at ABC-klinikken ved Ullevål sykehus ble lagt ned i mars i fjor, har pågangen av kvinner som ønsker å føde ved Bærum sykehus, økt. Avgjørelsen om ABC-klinikken skapte sterke reaksjoner, og debatten rundt prioritering av kvinnehelse har rast. Noe av forklaringen på den økte tilstrømningen til Bærum sykehus er at mange ønsker å føde ved det nye tilbudet Luna føde, som åpnet i september i fjor.  Luna legger vekt på naturlig fødsel uten smertestillende medikamenter eller spesielle instrumenter. Men nå er det smekkfullt. Helt stopp frem til august Sykehuset har ikke kapasitet til å ta imot flere fødende.  Fra april til oktober har Bærum sykehus planlagt for 1200  fødsler. Sykehuset har kapasitet for 1800 fødsler i året. – Fødeseksjonen kan dessverre ikke ta imot flere kvinner i denne perioden. Da vi la opp kapasiteten for sykehuset i år, strakk vi oss langt med Luna. Men vi er nødt til å si nei når vi er fullbooket, sier klinikkdirektør og lege Trine Olsen ved Bærum sykehus. De fleste som føder ved Luna føde, er fra Asker, Bærum eller Oslo. Nå blir flere henvist til et av de andre sykehusene i regionen. Men hva er det som gjør Luna føde så ettertraktet? – Luna vektlegger kontinuitet. Oppfølgingen av kvinnen gjennom svangerskapet og under fødselen henger sammen, sier Trine Olsen.  Hun trekker frem: Nye fødetilbud planlegges  Også andre sykehus i Helse Sør -Øst jobber med å få i gang et fødetilbud som Luna. Men foreløpig er Bærum sykehus det eneste med et slikt tilbud i Helse Sør-Øst.  Drammen sykehus skal starte en så kalt case load-modell. Der skal fire jordmødre følge opp 150 gravide.  Det opplyser professor i jordmorfag Lena Henriksen ved Oslo Met. Hun er politisk leder i Den norske jordmorforening. – Luna er en helhetlig omsorgsmodell. Det er denne helheten som er selve nøkkelen. Kvinnen treffer jordmødrene hun møter under fødselen. Det blir en kontinuitet gjennom graviditet, fødsel og barseltid, sier Henriksen. – Forskning viser at det er det kvinner ønsker seg, sier hun. Hun sier at de nye retningslinjene for fødselsomsorgen kan føre til endringer. – Nytt i disse er at helseforetakene kan tilby hjemmefødsel. Men det er en svak anbefaling og ikke noe de må gjøre, sier hun. Luna føde i Bærum jobber videre med erfaringene ABC-klinikken ved Ullevål opparbeidet seg gjennom 25 år. – Jordmødrene ønsker også å jobbe på denne måten. De bruker seg selv på en annen måte under fødslene ved Luna føde. Det vesentlige også før fødselen er å gi kvinner trygghet på at de klarer ekstreme smerter, sier Trine Olsen.  Helseministeren: Alle kan ikke føde slik – Kvinner skal oppleve et sammenhengende tilbud gjennom svangerskap, fødsel og barselperiode, sier helse- og omsorgsminister Ingvild Kjerkol (Ap).  Det er et mål i Nasjonal helse- og samhandlingsplan, som ble lagt frem i mars. Hun sier at Luna føde er et godt eksempel på dette. – Luna er et fødetilbud for friske kvinner med ukomplisert svangerskap. Ikke alle kan benytte seg av dette. Regjeringen jobber for best mulig tilbud til flest mulig. Da er én sammenhengende tjeneste et viktig sted å starte, blant annet gjennom mer bruk av kombinerte stillinger mellom helsestasjon- og skolehelsetjenesten og sykehus, sier Kjerkol.
Fødeavdelingen ved Bærum sykehus er fullbooket frem til oktober. Det nyere tilbudet Luna føde ved sykehuset har ført til økt pågang.  Luna føde fokuserer på naturlig og jordmorstyrt fødsel uten smertestillende medikamenter. Bærum sykehus følger opp erfaringene som ABC-klinikken ved Ullevål hadde. ABC-klinikken la ned i fjor. Stikkordene ved Luna er tett oppfølging og sammenheng mellom alt som skjer i svangerskapet, fødselen og barselperioden.